АҞӘА, абҵ 13 – Sputnik. Аҧсны Ахада Рауль Ҳаџьымба Ақәҵара инапы аҵаиҩит Ҭамара Платон-иҧҳа Шьаҟрыл лыхьӡ анаунагӡатәразы аҳәынҭқарратә комиссиа аиҿкаара. Аҧыза-министр Беслан Быҭәба напхгара ззиуа акомиссиа иалахәуп Аҧснытәи аҳәынҭқарратә университет аректор Алеко Гәарамиа, Аҧсуаҭҵааратә институт адиректор Уасил Аҩӡба, акультура Аминистр Ельвира Арсалиа, аҟазара аусуаҩцәа.
Ҭамара Шьаҟрыл – аҵарауаҩ, афилологиатә наукақәа рдоктор, апрофессор, ауаажәларратәии аполитикатәии усуаҩ. Анаукатә статиақәеи ашәҟәқәеи жәпакы равтор. Аҟәатәи апедагогтә институт аҿы аҧсуа бызшәеи алитературеи акафедра раҧхьатәи аиҳабы. Аус луан анаукатә усзуаҩ еиҳабыс аҧсуаҭҵааратә институт аҟны.Активла амилаҭтә-хақәиҭратә қәҧареи, ихьыҧшым Аҧсны аҳәынҭқарра ашьақәгылареи рҿы Ҭамара Шьаҟрыл ллагала акыр идууп.
Ҭамара Платон-иҧҳа Шьаҟрыл дҭахеит абҵара 12, 2004 шықәсазы, Аҧсны Ахада иалхра иахылҿиааз аилаҩеиласра аамҭазы.